PAGE  
3

Dunaszekcső Községi Önkormányzat Képviselő-testülete

3/2011.

Jegyzőkönyv
Készült a Dunaszekcső Községi Önkormányzat Képviselő-testülete 2011. március  28. napján megtartott üléséről. 

Jelen vannak:
	Faller János
	polgármester

	Szabó Gergely
	alpolgármester


	Bíró Zsolt

Gombár János

Dr.Miklósa Mónika

Sándor József

	képviselők

	Pest Éva  körjegyző
	


Igazoltan távol: Prucs András
Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 6 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) Dunaszekcsőért Alapítvány beszámolója
előterjesztő: Faller János, Bíró Zsolt 
2.) Általános Iskola felújítására pályázat
előterjesztő: Faller János polgármester

3.) Lejárt határidejű határozatok, a két ülés között történt fontosabb események

előterjesztő: Faller János polgármester

Zárt ülésen: Várhegyi beruházás – döntés eszközbeszerzésről

       előterjesztő: Faller János polgármester

1.napirendi pont: Faller János polgármester: A költségvetés tárgyalásakor nem került sor az Alapítvány beszámolójának tárgyalására. Bíró Zsolt kiadta mindenkinek az írásos anyagot. 

Az elődök döntöttek a közművelődési feladat átadásáról azzal, hogy kevesebb lesz az önkormányzat kiadása, pl.nem lesznek bérek.

Látható a beszámolóból, hogy az Alapítvány 5,8 millió forintot költött bérre. 

Bíró Zsolt: Igyekeznek minden támogatási lehetőséget megszerezni a foglalkoztatásokhoz. Három fő bére szerepel ma már csak a költségvetésben.

A programszervezésekről: elképzelés volt, hogy programokat hoznak ide, de a költség 150-200.000 Ft. És nem jelentős a látogatottság. Inkább amellett döntöttek, hogy színházlátogatásokat támogatnak. 
Az ORTT támogatta eddig a helyi televíziót, most nem tudni, hogy mi lesz a jövő.

Nagy álma egy színjátszókör létrehozása Dunaszekcsőn.

A legfontosabb program a Lugio napok rendezvény, színvonalas műsorral várják a vendégeket. 

Mindent megtesznek, minden pályázaton indulnak, melyek eredményeként a szekcsőiek életét szebbé tehetik. 

A testület 5 szavazattal és 1 tartózkodással a következő határozatot hozta:

18/2011.(III.28.) Kt.számú határozat
a Dunaszekcsőért Alapítvány beszámolójáról

A képviselő-testület a Dunaszekcsőért Alapítvány 2010. évi tevékenységéről, az önkormányzati támogatás felhasználásáról szóló beszámolót elfogadja. A testület a 2011. évi költségvetésében 6,6 millió forint támogatást biztosít az Alapítvány költségvetéséhez.

Határidő: 2011.évben 

Felelős: Faller János polgármester

Sándor József elhagyja az üléstermet, ezzel a jelenlevő képviselők száma 5 főre módosul. 
2.napirendi pont: Faller János polgármester: Az általános iskola épületére miniszteri rendelettel kiírt pályázat jelent meg. A pályázatot Somberek adhatja be, határidő 2011. április 1. Testületi határozat és ajánlat szükséges mellékletként. A pályázati támogatással az iskola északi oldalán lévő ablakok cseréje, valamint a két földszinti bejárat ajtóinak cseréje valósulhat meg. Javasolja, hogy a testület döntsön a beadás mellett. 

A testület 5 szavazattal 0 ellenében a következő határozatot hozta:

19/2011.(III.28.) Kt.számú határozat
a SÁIO és AMI Dunaszekcsői tagiskolájának felújításáról
Dunaszekcső község Önkormányzata – az intézményi társulás székhely önkormányzatának, Somberek község Önkormányzatának közreműködésével -  pályázatot kíván benyújtani az önkormányzati feladatellátást szolgáló fejlesztésekhez kapcsolódó központosított előirányzatból származó támogatás igénybevételének részletes feltételeiről szóló 7/2011. (III. 9.) BM rendeletben meghirdetett, a nappali rendszerű általános iskolai nevelést, oktatást ellátó intézmény épületének felújítására, fejlesztésére, nevezetesen nyílás zárók cseréjére. 
Az országosan védett műemléképület – tervben meghatározott – nyílászárói tervezett cseréjének teljes költsége 22.837.750 Ft. 
A települések jegyzékéről szóló 240/2006. (XI. 30.) Korm. rendelet mellékletében Dunaszekcső község szerepel, ezért a fejlesztéshez szükséges összeg 90%-a vissza nem térítendő támogatás formájában igényelhető. A fejlesztéshez igényelt összeg 20.148.975 Ft. A képviselő-testület a 2011. évi, fejlesztési célokra fordítható költségvetési tartaléka terhére biztosítja a szükséges 2.238.775 Ft önerőt.

Határidő: benyújtásra 2011.04.01.
Felelős: Faller János polgármester

3.napirendi pont: Faller János polgármester: Február 28. napján tartott zárt testületi ülésen a képviselő-testület a „Dunaszekcső Várhegy, II.Lajos utca, József A.utca, Török utca ivóvíz vezeték és bekötések felújítása” elnevezéssel meghirdetett egyszerű általános eljárást eredménytelennek mondta ki, mert a Délvíz Vízközmű Szolgáltató Zrt. által a pontos határidőre beadott árajánlatban szereplő nettó 37.555.927 Ft összeg nem áll az ajánlatkérő rendelkezésére.

Meg kell kezdeni az elmúlt évi árvíz okozta károk helyreállítását, az Alsódunasor útfelújítását.

A Művelődési ház átépítését is meg kell kezdeni. Azt azonban feltétlenül meg kell várni, hogy a kiviteli tervek mit tartalmaznak. Nagyon sokat gondolkodik ezen a pályázaton, a megvalósításon vagy a visszaadáson. Tanácsokat, ötleteket vár a közeljövőben mindkét munkával kapcsolatban.  Építésztől már kért tanácsot, és az nem túl bíztató. A 36 milliós támogatásból talán 26-ot fogunk tudni leigényelni. Ha visszaadjuk a pályázatot, akkor a saját ötleteink alapján építhetjük át az épületet, így elmaradhat pl. a WC-től a konyháig tartó terület beépítése. 
Döntés született a költségvetés elfogadásakor a busz megvásárlásáról, egyenlőre nem sikerült árban megfelelő járművet találni. 

Dr. Miklósa Mónika: Ha pályázati támogatás nélkül építünk, akkor csak azt csináljuk meg, amit mi akarunk, és meg is tudunk fizetni.

A testület 5 szavazattal 0 ellenében a következő határozatot hozta:

20/2011.(III.28.) Kt.számú határozat
a lejárt határidejű határozatokról, a két ülés között történt fontosabb eseményekről

A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatást tudomásul veszi.

A testület zárt ülésen folytatta a napirendi pontok tárgyalását.

Kmf.

Faller János
Pest Éva

polgármester
körjegyző
